Ceza de Santa Maria de ła Vixita Ła Cieza de Santa Maria de ła Visita ła ze un edifisio rełigiozo de ła sità de Venesia, situà inte'l sestier de Dorsoduro. 'Sto edifisio de ùzma rełigioza el ze el primo ezenpio de Cieza renasimental a Venesia. Co fasada so łe fondamenta de łe Zàtare a i Gezuati, ła ze stada costruìa a partir da'l 1494 da un grupeto de frari che i rivava da ła Toscana, diti che i se vałeva de maestranse comacine. Gera stà nominà architeto Francesco Mandello, de orìzene łonbarda. El revestimento de ła fasada el ze stà fidà a Francesco Lurano da Castiglione, che'l ło ga fenìo inte'l 1504 . Inte'l 1669 el ze pasà a i frari Domenegani che za i gera prezenti in sità i cuałi, costruìa par òpara de Giorgio Massari ła nova céxa de Santa Maria del Roxario, resevendo ła rancura de łibri de gran vałor oferta in dono da Apostolo Zeno, inte'l 175 i ła ga trasformada in biblioteca verta a'l pùblego. I armèri de ła biblioteca, dezenjài anca cuełi da Massari, i ze ancùo conservài inte i łocàłi de l'Academia de łe Bełe Arti . Inte'l 1810 Napołeon Bonaparte el ga zlontanà i frari. Ła Cieza depreada de i só łibri, ła ze restàda zbandonada par diversi ani durante i cuałi ze crołàda ła picòła cùboła e i só afreschi i ze cusì ndài persi sensa remedio. A l'insirca a ła metà de'l miłeotosento ła ze tornada a funsionar cofà Cieza par i orfanełi rancurài inte l' ex convento visin. Dopo che ła ze stada pròpietà par varie volte e avendo avùo diversi pasagi de canbio de propietà ła ze stada precavada inte'l 1923 da San Luigi Orione che'l ga continuà ad uzarla ancora par el culto rełigiozo de i só orfani, ciamài "Artizanełi". Un inportante restauro de l'edifisio sacro el ze stà reałizà inte i ani 1994-1995 da i finansiamenti erogà da'l Mazistradro de łe Acue de Venesia, da ła Region Veneto e da i Comitati Internasionàłi tramide l'IRE. Atualmente l'edifsio el ze adibìo a Cieza de ła Comunità rełigioza de San Luigi Orione e el vien uzà co ghe ze mostre d'arte o conserti. 'Rente ła cieza, e cołegài a ła stesa da un giostro cuatrosentesco, ze stà costruìo inte'l Setesento senpre so dezenjo de Giorgio Massari un gran convento, formà da do giostri e do fabricadi: uno fenìo patoco e l'altro restà no fenìo a càuza de ła morte de'l mèdemo architeto, capitada el 20 desenbre 1766. I do fabricadi monàsteghi i comùnega intrà de łori co na scała ovałe, senpre orizenaria de'l Setesento, senpre de'l Massari, restaurada so'l scominsio de'l 2011. Inte'l 1996 'sto conpleso el vien trasformà, mantenjindo parò ła strutura monàstega che'l gaveva, in Caza Rełigioza de ospitałità e de Sentro Congresi. L'intrada de ła Caza rełigioza e de'l Sentro Congresi, che na volta ła se catava so ła dreta de ła Cieza de ła Vizita, deso ła se trova in Canpo Sant'Agneze, danansi a ła Cieza omònema. Se pol vizitar l'antiga Cieza de i Gezuati e l'ex convento co ła scała ovoidałe de'l Massari resałente a'l setesento, inderisándose a'l personal de ła reception de'l Sentro Cultural Don Orione Artigianelli. Ła fasada de ła Cieza ła ze stada inaugurada inte'l 1504, drioman l'intiero edifisio de ła Cieza el ze stà tuto consacrà el 21 desenbre 1524 da Giovanni vescovo de Tiberiade , ła se prezenta desconsa, soratuto a l'interno.